2 oor plaasaanvalle in Limpopo aangekeer | Netwerk24
Deur Marietie Louw-Carstens 29 Mei 2019 10:08
Twee vermeende misdadigers wat glo by twee verskillende plaasaanvalle in Limpopo betrokke was, is agter tralies.
'n Man (29) is laat Dinsdagmiddag in Tshikota buite Louis Trichardt ná die wrede aanval op Joekie Nortjé (80) en Johan (62), haar seun, in hegtenis geneem.
Hulle is Maandag net ná 11:00 op hul hoewe sowat 10 km buite Louis Trichardt op die pad na Vivo oorval en met staaldraad vasgebind.
Joekie Nortjé (80) is Maandag ernstig beseer in 'n aanval op 'n hoewe buite Louis Trichardt. Foto: Verskaf
Kol. Moatshe Ngoepe, polisiewoordvoerder in Limpopo, sê lede van die polisie se honde-eenheid en speurders het onverpoos gewerk om die man in hegtenis te neem.
Daar word steeds gesoek na vier ander wat glo ook by die aanval op die Nortjés betrokke was.
Nortjé het Dinsdag 'n operasie in die Mediclinic Tzaneen ondergaan om die erg beskadigde senings in haar hande en arms te heg.
Haar seun, wat herhaaldelik met 'n staalpyp oor sy kop geslaan is en het bloeding op die brein opgedoen het, is tans in die Mediclinic Limpopo in Polokwane.
Die gesteelde selfoon wat van 'n boer van Dendron in Limpopo gesteel is. Foto: HPG
In 'n ander voorval het die Heritage Protection Group (HPG), 'n misdaadbestrydingsorganisasie wat nou saam met die polisie werk, vroeg Woensdagoggend ook in Tshikota 'n man in verband met die onlangse voorval op 'n boer van Dendron in hegtenis geneem.
Oudkol. Sakkie Louwrens van HPG sê speurders van die Mogwadi-polisie in Dendron en Louis Trichardt het hulle in die ondersoek gehelp.
Die man het Basie Nelson (70) na bewering vroeër vandeesmaand op sy plaas in die Lemoenfontein-gebied buite Dendron aangeval.
Louwrens sê daar is op Nelson se Nokia-selfoon beslag gelê. Nog drie ander mans is kort ná die aanval op Nelson in hegtenis geneem en is in aanhouding.